CELEX: 32005H0057
Language: da
Date: 2005-01-21 00:00:00
Title: 2005/57/EF: Kommissionens henstilling af 21. januar 2005 om udbud af faste kredsløb i Den Europæiske Union (Del 1 — De vigtigste leveringsbetingelser for engrossalg af faste kredsløb) (meddelt under nummer K(2005) 103)

27.1.2005   
            
            
               DA
            
            
               Den Europæiske Unions Tidende
            
            
               L 24/39
            
         
      KOMMISSIONENS HENSTILLING
   
   af 21. januar 2005
   om udbud af faste kredsløb i Den Europæiske Union (Del 1 — De vigtigste leveringsbetingelser for engrossalg af faste kredsløb)
   (meddelt under nummer K(2005) 103)
   (2005/57/EF)
   KOMMISSIONEN FOR DE EUROPÆISKE FÆLLESSKABER —
   som henviser til Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (1) (rammedirektivet), særlig artikel 19, stk. 1, og
   som tager følgende i betragtning:
   
               (1)
            
            
               Det er vigtigt for brugerne i EU, at der er konkurrence på markedet for faste kredsløb samt adgang til højhastighedsdatatransmission, så navnlig EU's små og mellemstore virksomheder kan udnytte de muligheder, der opstår med internettets og den elektroniske handels kraftige udvikling.
            
         
               (2)
            
            
               Der har udviklet sig konkurrence på markedet for faste kredsløb efter liberaliseringen af teleinfrastrukturen den 1. januar 1996, men stort set kun på området langdistancekredsløb med høj kapacitet. Markederne for faste kredsløb vil blive analyseret, som forklaret nedenfor.
            
         
               (3)
            
            
               Visse organisationer, der udbyder faste kredsløb, har været forpligtet til at udbyde disse tjenester efter principperne om ikke-diskriminering i overensstemmelse med Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne (2) og Rådets direktiv 92/44/EØF af 5. juni 1992 om etablering af ONP-vilkår for faste kredsløb (3); disse direktiver er ophævet ved artikel 26 i rammedirektivet, med virkning fra den 24. juli 2003.
            
         
               (4)
            
            
               Forpligtelserne gælder imidlertid fortsat i henhold til artikel 27 i rammedirektivet og artikel 16 i Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og tjenester (forsyningspligtdirektivet) (4). I overensstemmelse med artikel 16, stk. 1, i forsyningspligtdirektivet og artikel 7 i Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (adgangsdirektivet) (5), opretholdes de tidligere forpligtelser, indtil de relevante markeder er blevet analyseret i overensstemmelse med artikel 16 i rammedirektivet og artikel 16, stk. 3, i forsyningspligtdirektivet.
            
         
               (5)
            
            
               I henhold til artikel 16, stk. 4, i rammedirektivet gælder følgende: Når en national tilsynsmyndighed fastslår, at der ikke er reel konkurrence på et relevant marked, udpeger den virksomheder med en stærk markedsposition og pålægger sådanne virksomheder passende specifikke forpligtelser eller opretholder eller ændrer sådanne forpligtelser, hvis de findes i forvejen. I henhold til artikel 18, stk. 1, i forsyningspligtdirektivet gælder følgende: Hvis en national tilsynsmyndighed konstaterer, at der på markedet for udbud af minimumssættet af faste kredsløb, ikke er reel konkurrence, skal den identificere virksomheder med en stærk markedsposition og pålægge disse virksomheder forpligtelser vedrørende udbud af minimumssættet af faste kredsløb samt vedrørende vilkår for sådant udbud. I henhold til artikel 5, stk. 1, i adgangsdirektivet, skal de nationale tilsynsmyndigheder tilskynde til og, når det er hensigtsmæssigt, sørge for, at der etableres den fornødne adgang og samtrafik, og de skal kunne indføre forpligtelser i denne henseende.
            
         
               (6)
            
            
               Den 11. februar 2003 vedtog Kommissionen henstilling 2003/311/EF om relevante produkt- og tjenestemarkeder (6), der fastlægger, hvilke markeder inden for den elektroniske kommunikationssektor de nationale tilsynsmyndigheder bør analysere. Listen omfatter engrossalg af terminerende segmenter af faste kredsløb og engrossalg af centrallinjesegmenter af faste kredsløb. Udbud af de tjenester, som denne henstilling vedrører, dvs. engrossalg af faste kredsløb og 1-benede kredsløb, hører under disse markeder.
            
         
               (7)
            
            
               Engrossalg af faste kredsløb og 1-benede kredsløb indgår i markedet for engrossalg af terminerende segmenter af faste kredsløb, og for tilstrækkelige kredsløbslængder også i markedet for engrossalg af centrallinjesegmenter af faste kredsløb, som anført i henstilling 2003/311/EF. Den enkelte nationale tilsynsmyndighed afgør på grundlag af den netstruktur, der kendetegner det nationale marked, hvad der udgør et 1-benet kredsløb.
            
         
               (8)
            
            
               Udbud af faste kredsløb på 64 kbit/s, 2 Mbit/s ustruktureret og 2 Mbit/s struktureret indgår i minimumssættet af faste kredsløb, som anført i henstillingen om relevante markeder. Minimumssættet af faste kredsløb er defineret i Kommissionens afgørelse 2003/548/EF af 24. juli 2003 om det minimumssæt af faste kredsløb med harmoniserede specifikationer og tilhørende standarder, der henvises til i artikel 18 i forsyningspligtdirektivet (7).
            
         
               (9)
            
            
               Oplysninger fra medlemsstaterne viser, at der er problemer med leveringstiden ved detail- og engrossalg af faste kredsløb og 1-benede kredsløb, og leveringstiderne varierer stærkt fra medlemsstat til medlemsstat. Denne vurdering foregriber dog ikke de nationale tilsynsmyndigheders analyse af de relevante markeder i henhold til artikel 16 i rammedirektivet og artikel 16, stk. 3, i forsyningspligtdirektivet.
            
         
               (10)
            
            
               Hvis en national tilsynsmyndighed i overensstemmelse med artikel 10 i adgangsdirektivet og artikel 18 og bilag VII i forsyningspligtdirektivet pålægger forpligtelser vedrørende ikke-diskriminering i forbindelse med udbud af visse typer faste kredsløb, gælder princippet om ikke-diskriminering alle relevante aspekter af de udbudte tjenester, såsom bestilling, migration, levering, kvalitet, reparationstid, rapportering og sanktioner. I kontrakter om faste kredsløb er det mest hensigtsmæssigt at behandle disse aspekter i en serviceniveauaftale. I stedet for sanktioner kan aftalen fastsætte kompensation for manglende opfyldelse af kontrakten, hvis dette er mere hensigtsmæssigt på baggrund af lovgivningen i den pågældende medlemsstat.
            
         
               (11)
            
            
               Navnlig bør der indgå kontraktlige leveringstider i serviceniveauaftalen, således at leveringstiden ved sådanne operatørers engrossalg af faste kredsløb er den samme som for operatørens egne tjenester og dermed ligger tilstrækkeligt under de leveringstider, der gælder på detailmarkederne.
            
         
               (12)
            
            
               Offentliggørelse af tal for bedste gældende praksis med hensyn til den samlede leveringstid for faste kredsløb i engrosleddet vil gøre det lettere for de nationale tilsynsmyndigheder at sikre, at de kontraktlige leveringstider ved engrossalg af faste kredsløb og 1-benede kredsløb, der leveres af operatører, som er pålagt krav om ikke-diskriminering, ikke forhindrer andre operatører, der konkurrerer på detailmarkedet for faste kredsløb, i at tilbyde deres kunder lignende leveringstider. De kontraktlige leveringstider ved engrossalg af faste kredsløb bør derfor som minimum tillade konkurrerende operatører på detailmarkederne at leve op til bedste gældende praksis blandt udpegede operatører på disse markeder. Leveringstider på detailmarkedet, der er længere end bedste gældende praksis, kan medføre hindringer for udviklingen af det indre marked for elektroniske kommunikationsnet og -tjenester. I overensstemmelse med artikel 8, stk. 3, litra a), i rammedirektivet, er det et mål for de nationale tilsynsmyndigheder at fjerne sådanne hindringer. Leveringstiden ifølge bedste gældende praksis blandt udpegede operatører på detailmarkederne omfatter også disse operatørers detailleveringsprocesser, og således vil de tilsvarende leveringstider i engrosleddet være kortere.
            
         
               (13)
            
            
               I henhold til artikel 18 og bilag VII i forsyningspligtdirektivet skal de nationale tilsynsmyndigheder sikre, at den typiske leveringstid for minimumssættet af faste kredsløb, der leveres af operatører med en stærk markedsposition, offentliggøres. For at Kommissionen kan revurdere denne henstilling, har den muligvis også brug for oplysninger om faste kredsløb, der ikke indgår i minimumssættet.
            
         
               (14)
            
            
               Kommissionen vil revurdere denne henstilling senest den 31. december 2005 for at tage hensyn til den teknologiske og markedsmæssige udvikling.
            
         
               (15)
            
            
               Kommunikationsudvalget har afgivet udtalelse i overensstemmelse med artikel 22, stk. 2, i rammedirektivet —
            
         HENSTILLER:
   
               1.
            
            
               Når de nationale tilsynsmyndigheder i henhold til artikel 10 i adgangsdirektivet eller artikel 18 og bilag VII i direktiv 2002/22/EF (forsyningspligtdirektivet) pålægger eller opretholder forpligtelser vedrørende ikke-diskriminering for operatører, der udbyder faste kredsløb (herefter benævnt udpegede operatører), bør de:
               
                           a)
                        
                        
                           sikre, at kontrakterne indeholder aftaler, der kan håndhæves (herefter benævnt serviceniveauaftaler), og som omfatter alle relevante aspekter af engrossalg af faste kredsløb, herunder bestilling, migrering, levering, kvalitet, reparationstid, rapportering og effektive økonomiske sanktioner
                        
                     
                           b)
                        
                        
                           sikre, at de kontraktlige leveringstider for engrossalg af faste kredsløb er så korte som muligt for hver kategori af kredsløb. De kontraktlige leveringstider på engrosniveau bør under alle omstændigheder være kortere end leveringstiderne ifølge bedste gældende praksis blandt udpegede operatører på detailmarkederne. Bedste gældende praksis for leveringstiden blandt udpegede operatører på detailmarkederne for faste kredsløb på 64 kbit/s, 2 Mbit/s ustruktureret, 2 Mbit/s struktureret og 34 Mbit/s ustruktureret er anført i bilaget.
                           Den metode, der er anvendt til at beregne de tal for bedste gældende praksis, som er anført i bilaget, tager højde for anerkendte forskelle i netstrukturen og leveringsprocedurerne mellem forskellige udpegede operatører i forskellige medlemsstater
                        
                     
                           c)
                        
                        
                           navnlig sikre, at der ifølge kontrakterne anvendes økonomiske sanktioner, jf. litra a), i tilfælde af forsinket levering af kredsløb, og at sanktionerne består i en fast bod for hver dag, leveringen er forsinket, og for hvert bestilt kredsløb, der er forsinket; det skal fremgå af kontrakten, at boden ikke skal betales, hvis den udpegede operatør forelægger bevis for, at han er uden skyld i forsinkelsen
                        
                     
                           (d)
                        
                        
                           i henhold til artikel 5, stk. 1, i direktiv 2002/21/EF (rammedirektivet) indhente de oplysninger, der er nødvendige for at revurdere denne henstilling, og meddele disse oplysninger til Kommissionen i overensstemmelse med artikel 5, stk. 2, i rammedirektivet.
                        
                     
         
               2.
            
            
               Denne henstilling er rettet til medlemsstaterne.
            
         
      Udfærdiget i Bruxelles, den 21. januar 2005.
      
         
            På Kommissionens vegne
         
         Viviane REDING
         
         
            Medlem af Kommissionen
         
      
   
   
      (1)  EFT L 108, 24.4.2002, s. 33.
   
      (2)  EFT L 199, 26.7.1997, s. 32. Senest ændret ved direktiv 98/61/EF (EFT L 268 af 3.10.1998, s. 37).
   
      (3)  EFT L 165, 19.6.1992, s. 27. Senest ændret ved Kommissionens direktiv 98/80/EF (EFT L 14 af 20.1.1998, s. 27).
   
      (4)  EFT L 108, 24.4.2002, s. 51.
   
      (5)  EFT L 108, 24.4.2002, s. 7.
   
      (6)  EUT L 114, 8.5.2003, s. 45.
   
      (7)  EUT L 186, 25.7.2003, s. 43.
   
      BILAG
      ANVENDT METODE SAMT OPLYSNINGER OM FASTE KREDSLØB I MEDLEMSSTATERNE
      Metode
      Metoden til fastsættelse af anbefalede lofter for kontraktlige leveringstider er baseret på den tredjelaveste værdi, der er observeret i medlemsstaterne. Derved tages der højde for begrundede forskelle i netstruktur og leveringsprocedurer i de forskellige medlemsstater. Baseret på denne metode og nedenstående data er der beregnet følgende tal for bedste gældende praksis for udpegede operatørers leveringstider for faste kredsløb:
      
                  1)
               
               
                  for faste kredsløb på 64 kbit/s: 18 kalenderdage
               
            
                  2)
               
               
                  for faste kredsløb på 2 Mbit/s, ustruktureret: 30 kalenderdage
               
            
                  3)
               
               
                  for faste kredsløb på 2 Mbit/s, struktureret: 33 kalenderdage
               
            
                  4)
               
               
                  for faste kredsløb på 34 Mbit/s, ustruktureret: 52 kalenderdage.
               
            Oplysninger om leveringstider på faste kredsløb i medlemsstaterne
      Kommissionen har via spørgeskemaet til 2002-rapporten (1) om faste kredsløb indhentet oplysninger fra medlemsstaterne om leveringstider på faste kredsløb fra de operatører, som ifølge de nationale tilsynsmyndigheders meddelelse til Kommissionen har en stærk markedsposition, jf. artikel 11, stk. 1a, i direktiv 92/44/EØF. Oplysningerne er modtaget frem til september 2003. Leveringstiden defineres som den tid, der går fra den dato, hvor brugeren har afgivet en endelig bestilling på et fast kredsløb, og indtil 95 % af alle faste kredsløb af tilsvarende type er etableret hos kunderne (2)
          (3).
      Faste kredsløb, 64 kbit/s
      
         
      Faste kredsløb, 2 Mbit/s ustruktureret
      
         
      Faste kredsløb, 2 Mbit/s struktureret
      
         
      Faste kredsløb, 34 Mbit/s ustruktureret
      
         
      
         (1)  2001-rapporten findes på: http://europa.eu.int/information_society/topics/telecoms/implementation/leasedlines/doc/COCOM02-10%20final.pdf
      
         (2)  Se artikel 2, stk. 3, i Europa-Parlamentets og Rådets direktiv 97/51/EF (EFT L 295 af 29.10.1997, s. 23).
      
         (3)  Luxembourg fremsendte kun halvårlige tal for 2002. I diagrammerne vises tallene for begge halvårsperioder. Ved udledningen af bedste gældende praksis er det højeste af de to halvårlige tal (hvor det er relevant) blevet betragtet som en øvre grænse for tallet for hele året.
      Data for Østrig omfatter både detail- og engrossalg af faste kredsløb. Statistikken er baseret på definitionen i direktivet (95 % af leverancerne). Tallene omfatter også ordrer på steder, hvor infrastrukturen først skal anlægges. For 2 Mbit/s-kredsløb skelnes ikke mellem strukturerede og ustrukturerede kredsløb. For kredsløb på 34 Mbit/s og 155 Mbit/s er datamængden for lille til at give en pålidelig statistik. Særlige tilfælde, hvor kunden ønsker en senere levering, ændringer i leveringsdatoen og projektordren efter anmodning fra kunden (dvs. hvor der ikke er tale om »levering efter bedste formåen«) er ladt ude af betragtning. Leveringstiderne er beregnet fra datoen for accept af en underskrevet kontrakt, hvis der ikke er aftalt en anden dato (f.eks. hvor kunden ønsker en senere levering).